**Το Κέντρο Πολιτισμού Ίδρυμα Σταύρος Νιάρχος**

**το Φυσικό Αέριο Ελληνική Εταιρεία Ενέργειας**

**και η Πέτρος Πετρόπουλος ΑΕΒΕ**

**ανακοίνωσαν σήμερα τα εγκαίνια**

**του μεγαλύτερου σταθμού φόρτισης ηλεκτρικών οχημάτων στην Ελλάδα**

Αθήνα, 22 Νοεμβρίου 2023.

Σε συνέντευξη Τύπου που πραγματοποιήθηκε σήμερα στο Κέντρο Πολιτισμού Ίδρυμα Σταύρος Νιάρχος (ΚΠΙΣΝ) ανακοινώθηκε η συνεργασία μεταξύ **ΚΠΙΣΝ**, **Φυσικό Αέριο Ελληνική Εταιρεία Ενέργειας** (ΦΑΕΕΕ) και **Πέτρος Πετρόπουλος ΑΕΒΕ** - επίσημου εισαγωγέα Jaguar, Range Rover, Defender και Discovery - για **τη δημιουργία του μεγαλύτερου σταθμού φόρτισης ηλεκτρικών οχημάτων στην Ελλάδα με 50 θέσεις για ταυτόχρονη φόρτιση**. Η πρώτη φάση του έργου ξεκινά με τη λειτουργία 24 θέσεωνστο ισόγειο του χώρου στάθμευσης του ΚΠΙΣΝ – συμπεριλαμβανομένων δύο θέσεων στη ζώνη ΑμεΑ-, ενώ εντός του 2024 το έργο θα ολοκληρωθεί με συνολικά 50 σημεία φόρτισης, όλα με ισχύ έως 22kW (AC).

Σε μια κοινή προσπάθεια για την ευαισθητοποίηση του κοινού προς την πράσινη μετάβαση, η νέα αυτή υπηρεσία λειτουργεί σε 24ωρη βάση και παρέχεται **δωρεάν** στους επισκέπτες του ΚΠΙΣΝ για έναν χρόνο. Επιπλέον, οι επισκέπτες θα έχουν την ευκαιρία ένα Σαββατοκύριακο τον μήνα να δοκιμάζουν τις δυνατότητες που παρέχουν τα plug-in υβριδικά οχήματα της Range Rover.

Κατά τη διάρκεια της συνέντευξης Τύπου, ο Δημήτρης Πρωτοψάλτου, Γενικός Διευθυντής της ΚΠΙΣΝ ΜΑΕ, ο Γιάννης Μητρόπουλος, Πρόεδρος ΕΣΠΕΝ και Γενικός Διευθυντής στο Φυσικό Αέριο Ελληνική Εταιρεία Ενέργειας και ο Μιχάλης Η. Οικονομάκης, Εκτελεστικός Πρόεδρος της Πέτρος Πετρόπουλος ΑΕΒΕ και Πρόεδρος της Ελληνικής Εταιρείας Αξιοποίησης Ανακύκλωσης ΑΕ, αναφέρθηκαν στη συνεργασία των τριών φορέων, παρουσίασαν το όραμα τους για τη μετάβαση στην ηλεκτροκίνηση και την πράσινη ενέργεια και απάντησαν σε ερωτήσεις εκπροσώπων του Τύπου. Τη συζήτηση συντόνισε η δημοσιογράφος Κατερίνα Χριστοφιλίδου.

Συγκεκριμένα, ο Δημήτρης Πρωτοψάλτου, Γενικός Διευθυντής της ΚΠΙΣΝ ΜΑΕ, δήλωσε: «Με κοινό τόπο τη βιωσιμότητα και την κοινωνική ευαισθητοποίηση για την πράσινη κινητικότητα, η συνεργασία αυτή πιστοποιεί για ακόμα μία φορά πως το ΚΠΙΣΝ αποτελεί πρότυπο δημόσιου χώρου και σύμπραξης ιδιωτικού και δημόσιου τομέα. Είμαστε ιδιαίτερα χαρούμενοι που η σημερινή ημέρα μας βρίσκει με δύο πολύτιμους συνεργάτες που σέβονται και έμπρακτα τιμούν την αποστολή του ΚΠΙΣΝ».

Αναφερόμενος στο όραμα της ΦΑΕΕ, ο Γιάννης Μητρόπουλος, Πρόεδρος ΕΣΠΕΝ και

Γενικός Διευθυντής στο Φυσικό Αέριο Ελληνική Εταιρεία Ενέργειας τόνισε, μεταξύ άλλων: «Η στρατηγική συνεργασία μας με το ΚΠΙΣΝ και την Πέτρος Πετρόπουλος ΑΕΒΕ για τη δημιουργία του μεγαλύτερου σταθμού φόρτισης ηλεκτρικών οχημάτων στην Ελλάδα, επιβεβαιώνει την προσήλωση της εταιρείας μας στην υιοθέτηση πρωτοβουλιών στην κατεύθυνση της καινοτομίας και της βιωσιμότητας. Στο Φυσικό Αέριο Ελληνική Εταιρεία Ενέργειας επενδύουμε σταθερά στην ανάπτυξη των υπηρεσιών που συμβάλλουν στην διείσδυση της ηλεκτροκίνησης στη χώρα μας και στη βελτίωση της ενεργειακής απόδοσης, προς όφελος των καταναλωτών πάντα με γνώμονα τη βιώσιμη ανάπτυξη και την προστασία του περιβάλλοντος».

Ο Μιχάλης Η. Οικονομάκης, Εκτελεστικός Πρόεδρος της Πέτρος Πετρόπουλος ΑΕΒΕ -επίσημου εισαγωγέα Jaguar, Range Rover, Defender και Discovery - και Πρόεδρος της Ελληνικής Εταιρείας Αξιοποίησης Ανακύκλωσης, επισήμανε: «Η Πέτρος Πετρόπουλος ΑΕΒΕ συμμετέχει ενεργά σε μία ακόμη εξαιρετική πρωτοβουλία, αποδεικνύοντας στην πράξη τη δέσμευσή της στην επίτευξη μίας σειράς στόχων που συμβάλλουν στη βιώσιμη ανάπτυξη. Το γεγονός αυτό επιβεβαιώνεται και από άλλες πρωτοβουλίες όπως η ένταξη της Εταιρίας στο δείκτη περιβάλλοντος, κοινωνίας και εταιρικής διακυβέρνησης ESG του Χρηματιστηρίου Αθηνών, καθώς και η ανάπτυξη του Project «Ecoshift» με την υποστήριξη του Ταμείου Ανάκαμψης, που στόχο έχει να προωθήσει λύσεις για τη βιώσιμη ανάπτυξη των πόλεων. Η σημερινή πρωτοβουλία είναι μια νέα προσπάθεια σε συνεργασία με εξαιρετικούς συνοδοιπόρους το ΚΠΙΣΝ και το Φυσικό Αέριο ΕΕΕ. Μαζί βάζουμε ένα ακόμη λιθαράκι στη διαμόρφωση ενός μέλλοντος που συνιστά μονόδρομο για την κοινωνία και το περιβάλλον».

**Περισσότερες πληροφορίες μπορείτε να βρείτε στην ιστοσελίδα του ΚΠΙΣΝ** [snfcc.org](https://www.snfcc.org) και στη **γραμμή εξυπηρέτησης 210 2206173** που είναι διαθέσιμη καθημερινά 09.00 – 22.00.

Σχετικά με το Φυσικό Αέριο Ελληνική Εταιρεία Ενέργειας

Το Φυσικό Αέριο Ελληνική Εταιρεία Ενέργειας διανύει τον δεύτερο αιώνα της ιστορίας του, ως θυγατρική του Ομίλου ΔΕΠΑ Εμπορίας. Από το 1857 εξελίσσεται διαρκώς με βάση τις σύγχρονες ανάγκες. Σήμερα, αποτελεί τον ιστορικότερο πάροχο στη χώρα, γνωρίζοντας την ενέργεια καλύτερα από τον καθένα. Το 2018 μπήκε στην αγορά της ηλεκτρικής ενέργειας, προσφέροντας ολοκληρωμένα ενεργειακά προϊόντα φυσικού αερίου και ρεύματος σε περισσότερους από 570.000 οικιακούς καταναλωτές, επιχειρήσεις, βιομηχανίες, σχολεία και δημόσιες υπηρεσίες. Η εταιρεία με τη σύγχρονη μορφή της, ιδρύθηκε τον Ιανουάριο του 2017, μετά την απόσχιση και τον διαχωρισμό του κλάδου εμπορίας από τον κλάδο διανομής. Το Φυσικό Αέριο Ελληνική Εταιρεία Ενέργειας επενδύει στην αξιοποίηση νέων τεχνολογιών, αναβαθμίζοντας διαρκώς τη λειτουργία του αλλά και την εμπειρία εξυπηρέτησης των καταναλωτών. Με όραμα να είναι στην 1η θέση της καρδιάς τους και σκοπό να κάνει τους ανθρώπους χαρούμενους – εργαζόμενους και πελάτες – δημιούργησε την CX κουλτούρα, δίνοντας έμφαση σε αξίες που προσδιορίζουν το DNA της και καθημερινά διέπουν κάθε δραστηριότητά της. Σε μία εποχή υψηλών απαιτήσεων και ανταγωνισμού, το Φυσικό Αέριο Ελληνική Εταιρεία Ενέργειας, μετασχηματίζεται, σε μια εταιρεία υπηρεσιών καινοτομίας προς όφελος των καταναλωτών, προσφέροντας τους προσωποποιημένες προτάσεις, υπηρεσίες και προϊόντα βάσει του προφίλ τους, επιτυγχάνοντας οικονομία και ασφάλεια.

Σχετικά με την Πέτρος Πετρόπουλος ΑΕΒΕ

H Πέτρος Πετρόπουλος ιδρύθηκε το 1922 στη Θεσσαλονίκη. Κατασκευάζει, διανέμει και υποστηρίζει μεγάλο εύρος προϊόντων αυτοκινητοβιομηχανίας όπως αυτοκίνητα, φορτηγά, λεωφορεία, γεννήτριες, κινητήρες diesel, σκάφη, εξωλέμβιες μηχανές, αγροτικά, χωματουργικά και βιομηχανικά μηχανήματα, μπαταρίες, λιπαντικά και ελαστικά.  Σχεδιάζοντας τις επόμενες κινήσεις της, η εταιρεία έχει στρατηγικά ξεκινήσει συνεργασίες με δύο από τους μεγαλύτερους οίκους παραγωγής ηλεκτρικών οχημάτων, την BYD και την Maxus, και παράλληλα, ανταποκρίνεται δυναμικά στην σταδιακή επέκταση του portfolio ηλεκτρικών οχημάτων Jaguar, Range Rover, Defender και Discovery.

Εντός του 2022 ξεκίνησε τη λειτουργία του το “Innovation Business Unit”, μια καινούρια Επιχειρηματική Μονάδα που εστιάζει σε νέες τεχνολογίες, υλοποιώντας μια  πράσινη επένδυση με το όνομα “EcoShift”, που εστιάζει στον τομέα της ηλεκτροκίνησης και της αποθήκευσης ενέργειας. Η επένδυση αυτή αφορά στην κατασκευή γραμμής παραγωγής και συναρμολόγησης ηλεκτρικών οχημάτων πόλης, για επιχειρήσεις αλλά και μεμονωμένα άτομα, επιτυγχάνοντας εξυπνότερες, πιο πράσινες, ευέλικτες και οικονομικές αστικές μετακινήσεις. Περιλαμβάνει, επίσης, τη δημιουργία μονάδων μπαταριών αποθήκευσης ενέργειας, φορητών για ηλεκτρικά οχήματα ή οικιακή χρήση, αλλά και μεγάλων συσσωρευτών για αποθήκευση ενέργειας σε βιομηχανίες και μεγάλες εγκαταστάσεις, μέσω χρήσης επαναχρησιμοποιημένων συσσωρευτών οχημάτων.

Η Πέτρος Πετρόπουλος ΑΕΒΕ εισήχθη το Νοέμβριο ‘22 στον δείκτη περιβάλλοντος, κοινωνίας και εταιρικής διακυβέρνησης ESG «ATHEX ESG».

Σχετικά με τη Range Rover

Κάθε μοντέλο Range Rover αποτελεί πρότυπο με τη μοντέρνα αισθητική, το εκλεπτυσμένο εσωτερικό και τις ‘εξηλεκτρισμένες’ επιδόσεις που συνεισφέρουν στην απαράμιλλη πολυτέλεια. Πηγή έμπνευσης παραμένει ο υποδειγματικός σχεδιασμός από το 1970.

Το brand Range Rover περιλαμβάνει τα Range Rover, Range Rover Sport, Range Rover Velar και Range Rover Evoque, ενώ υποστηρίζεται από τη Land Rover - ένα σήμα εμπιστοσύνης που βασίζεται σε 75 χρόνια εμπειρίας και γνώσης στους τομείς της τεχνολογίας, της αρχιτεκτονικής οχημάτων και των κορυφαίων εκτός δρόμου ικανοτήτων παγκοσμίως.

Στο πλαίσιο ενός οράματος σύγχρονης πολυτέλειας επικεντρωμένου στη βιωσιμότητα ήδη από τον σχεδιασμό, κάθε Range Rover διατίθεται ως ηλεκτρικό υβριδικό. Το πρώτο αμιγώς ηλεκτρικό Range Rover αναμένεται στα τέλη του 2024 και το αντίστοιχο Range Rover Sport το 2025.

Η Range Rover είναι μία από τις κορυφαίες βρετανικές μάρκες πολυτελείας στον κόσμο, με εμπορική δραστηριότητα σε 121 χώρες. Ανήκει στο House of Brands της JLR μαζί με τις μάρκες Defender, Discovery και Jaguar.

Σχετικά με το ΚΠΙΣΝ

Το Κέντρο Πολιτισμού Ίδρυμα Σταύρος Νιάρχος (ΚΠΙΣΝ) είναι ένας διεθνούς εμβέλειας, περιβαλλοντικά βιώσιμος δημόσιος χώρος έκφρασης, πολιτισμού και ψυχαγωγίας που δημιουργήθηκε με πρωτοβουλία και αποκλειστική δωρεά από το Ίδρυμα Σταύρος Νιάρχος (ΙΣΝ). Σχεδιασμένο από τον Ιταλό αρχιτέκτονα Renzo Piano και το RPBW, παραδόθηκε στην Ελληνική Πολιτεία και τους πολίτες τον Φεβρουάριο του 2017. Περιλαμβάνει τις νέες κεντρικές εγκαταστάσεις της Εθνικής Βιβλιοθήκης της Ελλάδος και της Εθνικής Λυρικής Σκηνής, καθώς και το Πάρκο Σταύρος Νιάρχος. Από τη σύλληψη της ιδέας για τη δημιουργία του από το Ίδρυμα Σταύρος Νιάρχος (ΙΣΝ) και τον αρχιτέκτονα Renzo Piano, η βιωσιμότητα αποτέλεσε προϋπόθεση και πρωταρχικό στοιχείο του εγχειρήματος, τόσο σε επίπεδο λειτουργίας όσο και σε όλο το φάσμα δράσεων που υλοποιεί για την ευαισθητοποίηση και ενημέρωση του κοινού. Ο αρχιτεκτονικός σχεδιασμός και η τεχνολογικά προηγμένη κατασκευή του έργου καθιστούν το ΚΠΙΣΝ ένα από τα πιο περιβαλλοντικά βιώσιμα κτίρια στον κόσμο. Το ΚΠΙΣΝ, ως Πράσινο Κτίριο, είναι το πρώτο πολιτιστικό έργο μεγάλης κλίμακας που επιτυγχάνει την πιστοποίηση LEED Platinum στην Ευρώπη. Μέσα από τη συνεχή υποστήριξη του ΙΣΝ, το ΚΠΙΣΝ συνεχίζει να επιτελεί τον ρόλο του ως ένας χώρος ανοιχτός και προσβάσιμος σε όλους. Από τη σύλληψη της ιδέας έως και τον Φεβρουάριο του 2026, το ΙΣΝ θα έχει διαθέσει στο ΚΠΙΣΝ συνολικά €633 εκατομμύρια ($764 εκατομμύρια).

#####